次韵孔毅父久旱已而甚雨三首  其二
作者：蘇軾
朝代：宋

paragraphs: 去年東坡拾瓦礫，自種黄桑三百尺。
今年刈草蓋雪堂，日炙風吹面如墨。
平生懶惰今始悔，老大勸農天所直。
沛然例賜三尺雨，造物無心怳難測。
四方上下同一雲，甘霔不爲龍所隔。
蓬蒿下濕迎曉耒，燈火新凉催夜織。
老夫作罷得甘寢，卧聽牆東人響屐。
奔流未已坑谷平，折葦枯荷恣漂溺。
腐儒粗糲支百年，力耕不受衆目憐。
破陂漏水不耐旱，人力未至求天全。
會當作塘徑千步，橫斷西北遮山泉。
四鄰相率助舉杵，人人知我囊無錢。
明年共看决渠雨，饑飽在我寧關天。
誰能伴我田間飲，醉倒惟有支頭磚。